  Виталий Пронин «Диалог культур» сменае Удмуртиысь 4 адями мынэмын. Калуга улосвылын ортче «Диалог культур» лагерь. Удмуртиысь  но егитъёс отчы асьсэ проектъёсынызы мынэмын. Лагере егитъёс асьсэ малпам проектъёсынызы лыкто. Пайдаё лекциосты кылзӥськем сяна, группаосын ужало, пӧртэм юанъёсты сэртто-пертчо, выль тодон-валанъёс басьто. Уж нуиське 4 ӧръя, соос калык культураен, калык кусыпъёсын герӟаськемын.«Диалог культур» сменае Удмуртиысь 4 адями мынэмын. Со Якшур-Бӧдья ёросысь Кекоран черкогуртысь пуэн вырись Василий Широбоков, со вералоз, кызьы кутскиз лэсьтыны вашкала удмурт крезьгуро инструментъёсты - кубызэз но крезез. Солэн кузпалыз дышетӥсь, Лилия Широбокова вералоз, кызьы ужано анай кылын вераськись нылпиосын, ачиз со Кекоран школаын удмурт фольклоръя «Гуждор»  кружок нуэ. Анастасия Караваева, Йӧскалык политикая министерствоысь ӧнерчи, тодматоз кылем арын ортчем пельняньлы сӥзем фестивален, дышетоз мастер-классъёс ортчытъяны, пӧртэм ужрадъёсты радъяны. Выль тодон-валанъёс басьтыны сменае мынӥз Виктория Папаева, "Ужара" пор огазеяськонлэн ёзчиез, Эшъяськон юртысь фин-угор ёзысь ӧнерчи.Али лагерьын пӧртэм лекциос ортчо. Кызьы вера Лилия Широбокова, толон, группаосын ужаса, егитъёс калык кусыпъёсын кылдылӥсь шуг-секытъёсты но ужпумъёсты шараязы.Смена пумын тужгес усто проектъёс нимысьтыз пусъемын луозы, нош тужгес шуприч егитъёс федеральной проектъёсты кылдытон уже пыриськозы."УД" Туспуктэм: ethnomir.ru  